Tadao Andó

Tadao Andó (安藤忠雄, Andó Tadao; * 13. september 1941, Osaka) je japonský architekt. Tadao Ando je jeden z najvýznamnejších svetových architektov práve vďaka jeho umeleckému cíteniu, filozofickému mysleniu a kritikám dnešnej civilizácie.

Život 
Tadao Ando, narodený v Osake roku 1941, architektúru na univerzite nikdy neštudoval, bol samouk. Vzdelávanie tohoto významného architekta je neurčité, čo to sa o ňom dozvedáme iba z jeho zápiskov. Vraví, že už ako dieťa mal veľkú záľubu vo vytváraní vecí, obľuboval predovšetkým drevo. Od desiatich do štrnástich rokov pracoval ako tesár. Už v štrnástich rokoch sa dočkal svojej prvej realizácie, chaty s rozlohou okolo 23 m2. Navrhol ju spolu s priateľom. Zaujímavosťou je, že Ando bol v sedemnástich rokoch profesionálny boxer. 

V dvadsiatich rokoch študoval prácu Le Corbusiera, to sa odzrkadlilo v jeho ďalšej tvorbe. Veľkou inšpiráciou preňho bola aj architektúra Mies van der Rohe-ho. Keď mal dvadsaťštyri až dvadsať osem cestoval po celom svete. Navštívil Moskvu, Fínsko, Španielsko, Taliansko a iné krajiny, kým dorazil do Marseillles. Do Japonska sa vrátil cez Madagaskar a Indiu. Počas svojej cesty nazbieral množstvo skúseností, pozoroval prírodu, ľudí a stavby. Zapôsobila naňho architektúra Alvara Aalta svojou spätosťou s prírodou a podnebím a taktiež Michelangelove diela. Počas svojej mladosti navštívil aj Viedeň, Paríž a Ameriku.

V roku 1969 založil spoločnosť Tadao Ando, Architect & Associates v Osake. Začal s navrhovaním malých rodinných domov, neskôr sa dostal aj k rozsiahlejším dielam. Postupne sa jeho tvorba vykryštalizovala a stal sa uznávaným architektom v Japonsku.

Množstvo výstav s jeho dielami bolo usporiadaných v Európe a Spojených štátoch, čo ho urobilo veľmi obľúbeným medzi študentmi. Učil na univerzitách v Tokyu, na Yale, v Columbii a na Harvarde a posudzoval mnohé medzinárodné architektonicko-urbanistické súťaže.

Tvorba 
Významný míľnik v jeho tvorbe je dokončenie výstavby Row House v Osake roku 1976. Na dome sú vidieť typické rysy jeho architektúry: vytvorenie odkrytej betónovej steny vo svojej prirodzenej kráse, prísnu geometrickú kompozíciu, rešpektovanie tradície a kultúry východnej filozofie, včlenenie prírody do architektúry, sklon k overeným materiálom (predovšetkým betón) a nový postoj ku každodennému bývaniu. Dom má rozlohu iba 65 m2. Bolo to prvýkrát, čo bola udelená cena Architektonického inštitútu v Japonsku rodinnému domu. 

Medzi množstvom rodinných domov (Glass Block House (1979), Koshino Residance (1981), Kidosaki residance (1986), a i.) navrhol aj obytný dom (Rokko housing, 1983). Mnohým jeho dielam boli udelené ceny.

Navrhol mnohé občianske budovy s vysoko-kvalitnými verejnými priestormi ako Rose Garden (1977), Festival (1984), Galleria akka (1988) a Collezione (1989). Tiež navrhol série kostolov ako konfrontáciu východu a západu, menovite Chapel on Mt. Rokko (1986), Church on the Water (1988) a Church of the Light (1989). Za spomenutie stoja aj budovy čajovní a to Block Tea House (1986), Tent Tea House (1988).

Prvá stavba z jeho rozsiahlejších diel je Children’s Museum v Hyogo (1989). Svoju filozofiu premietol aj do urbanistických konceptov Nakanoshima, Urban Egg a Space Strata.

Architektúra, ktorú Tadao Ando vytvoril počas svojho tvorivého života predstavuje obrovský prínos pre súčasnú tvorbu. Dodnes sa z nej čerpá a je veľkou inšpiráciou.

Dielo 
 RAIKA budova centrály (RAIKA headquarters Bldg.), Suminoe Ward, Osaka, Japonsko, návrh 1986-87, výstavba 1987-89
 Detské múzeum (Children’s Museum), Himeji, Hyogo, Japonsko, návrh 1987-88, výstavba 1988-89
 Detský konferenčný dom (Children’s Seminar House), Himeji, Hyogo, Japonsko, návrh 1990, výstavba 1991-92
 Múzeum literatúry (Museum of Literature), Himeji, Hyogo, Japonsko, návrh 1988-89, výstavba 1989-1990
 Múzeum Chikatsu-Asuka (Chikatsu-Asuka museum), Minami-Karachi, Osaka, Japonsko, návrh 1989-91, výstavba 1991-93
 Pamätná sieň Natsukawa (Natsukawa Memorial Hall), Hikone, Shiga, Japonsko, návrh 1987-88, výstavba 1988-89
 Japonský pavilón, Expo ’92 (Japan Pavilion), Sevilla, Španielsko, návrh 1989-90, výstavba 1990-91
 Kaplnka na Mt. Rokko (Chapel on Mt. Rokko), Kobe, Hyogo, Japonsko, návrh 1985, výstavba 1985-86
 Kostol na vode (Church on the Water), Tomanu, Yufutsu County, Hokkaido Japonsko, návrh 1985-88, výstavba 1988
 Divadlo na vode (Theater on the Water), Tomanu, Yufutsu County, Hokkaido Japonsko, návrh 1987
 Kostol svetla (Church of the Light)
 Azuma - radový dom (Row House – Azuma House), Sumiyoshi Ward, Osaka, Japonsko, návrh 1975, výstavba 1975-76
 Dom K (K House), Setagaya Ward, Tokio, Japonsko, návrh 1982-85, výstavba 1985-86
 Dom I – hosťovský dom (I House), Ashiya, Hyogo, Japonsko, návrh 1985-86, výstavba 1986-88
 Dom Koshino (Koshino House), Ashiya, Hyogo, Japonsko, návrh 1979-80 a 1983, výstavba 1980-81 a 1983-84
 Dom Matsutani (Matsutani House), Fushimi Ward, Kyoto, Japonsko, návrh 1978-79 a 1989-90, výstavba 1979 a 1990
 Dom Iwasa (Iwasa House), Ashiya, Hyogo, Japonsko, návrh 1982-83 a 1989-90, výstavba 1983-84 a 1990
 Dom Ueda (Ueda House), Soja, Okayama, Japonsko, návrh 1978-79 a 1986-87, výstavba 1979 a 1987
 Bytová výstavba Rokko (Rokko housing I&II), Kobe, Hyogo, Japonsko, návrh 1985-87, výstavba 1989-92
 TIME’s I&II, Nakagyo Ward, Kyoto, Japonsko, návrh 1983 a 1986-90, výstavba 1983-84 a 1990-91
 Hosťovský dom Vitra (Vitra Guesthouse), Weil am Rhaifer, Nemecko, návrh 1989-90, výstavba 1990-91
 Urbanistické projekty Nakanoshima Project, Urban Egg, Space Strata
 Suntory Múzeum, Osaka, Japonsko, 1994
 Nagaragawa spoločenské centrum (Nagaragawa Convention Centre), Gigu, Japonsko, 1995
 Fabrica (Benetton komunikačné výskumné stredisko), Treviso, Taliansko, 2000
 Galéria moderného umenia (Modern Art Museum), Fort Worth, Texas, 2002
 Dom 4x4 (4x4 House), Chiyoda-ku, Tokio, Japonsko, 2003
 Morimoto reštaurácia, Chelsea Market, Manhattan, 2006
 Omotesando Hills, Jingumae 4-Chome, Tokio, Japonsko, 2006

Ceny 
Tadao Ando získal veľké množstvo cien

V Japonsku 
 Annual Prize of the Architectural Institute of Japan (1980) – Row House, Sumiyoshi
 Japanese Cultural Design Prize (1983) – Rokko housing I a II
 Annual Award of Japanese Ministry of Education (1986)
 Mainichi Art Prize (1987)
 Isoya Yoshida Award (1988)
 Japan Art Academy Prize (1993)
 Praemium imperiale Award in Architecture, Japonská asociácia umelcov (1996)

Vo svete 
 Medaila Alvara Alta (1985)
 Carlsberg Architectural Prize, Dánsko (1992)
 The Gold Medal for Architecture od Francúzskej akadémie architektúry (1989)
 Pritzker Prize (1995), 
 Chevalier de l´Ordre des Arts et des Lettres, Francúzsko (1995)
 The Gold Medal for Architecture od kráľovského inštitútu britských architektov RIBA (1997)
 Officier de l´Ordre des Arts et des Lettres, Francúzsko (1997)
 AIA Gold Medal od Amerického Inštitútu Architektov (2002)

Literatúra 
 Jodidio Philip: Contemporary Japanese Architects, Volume II. vyd. Taschen. Köln, 1997
 Meyhöfer Dirk: Contemporary Japanese Architects. vyd. Taschen. Köln, 1994
 Ja – The Japan Architect. 1. Tadao Ando, Biography. 1991-1, s. 7
 Goessel Peter, Furuyama Masao: Ando. vyd. Taschen, 2006
 Jodidio Philip: Tadao Ando. vyd. Taschen, 2007
 Tadao Ando Houses and Housing, vyd. TOTO, 2007

Iné projekty

Externé odkazy 
 www.andotadao.org – neoficiálne stránky (anglicky)
 www.tadaoando.com - súhrn ďalších odkazov
 Tadao Ando na greatbuildingsonline.com (anglicky)
 Tadao Ando na serveri archINFORM  (anglicky)
 Tadao Ando na stránkach designboom (anglicky)

Japonskí architekti
Laureáti Pritzkerovej ceny
Osobnosti z Osaky